灣仔Mamoru Omakase壽司 $3,000位等45分鐘未入座 經理串爆應對|飲食熱話
灣仔Mamoru Omakase壽司店 天價收費 食客廁所門口等入座
事主於FB「香港 Omakase おまかせ 關注組」發文炮轟位於灣仔一家被譽為神級日本料理Omakase的餐廳。他表示早於5個月前已向餐廳訂座,後因撞着疫情一改再改,最終預約到8pm的第二輪晚餐。兩人於預約當日提早5分鐘到達餐廳,當時有餐廳員工表示「今日啲貨返遲咗少少,所以上一輪未食完,麻煩你哋等一等」,事主只好站在廁所門口狹小的空間等安排入座。等了廿分鐘,終有經理出來,指為表歉意會送上香檳。事主未料一等再等,期間想再試圖尋找經理處理,但不得要領,直到8:40pm ,事主再度追問入座安排,終被尋獲的經理以不可一世的回應而焫著。
空等45分鐘 經理:送你免費一餐 但冇期至12月底
經理最初以施捨口脗表示可以讓事主拎走致歉香檳:「若果你哋想安排退款的話,我哋可以安排,同埋如果你哋肚餓的話後面有間拉麵店」,並表示,「其實啲貨遲我哋都控制唔到喎,而且食omakase就係師父控制啲食物上嘅節奏,我哋都控制唔到食到幾時」,不可一世的應對即時焫著事主:「你啲貨遲,你咪打個電話俾我哋唔好咁早過嚟囉,你好多個客咩?打個電話好難咩?仲有,咩叫控制唔到食到幾時?你哋一晚做兩節,每節兩個鐘,你由上菜開始就要控制兩個鐘食完,你同我講話唔知食到幾時?」
後來剛好在8時45分有客人離開,經理指現在可為事主安排入座,並表示:「都知道你哋好唔開心,如果你哋入去食,而家都可以安排到座位,但真係取消嘅話,公司免費請你哋一次嚟食飯。不過而家暫時冇期至12月底,但2023年我哋未開booking!」事主隨即憤怒地回答:「得!你同我取消咗今晚個booking佢,呢刻就算你安排我入座我都食唔落(一肚氣,唔想委屈自己)你出電郵俾個確實日子我2023年邊一日,早到嘅你話俾我知!」。
經理:怕日本師傅不高興
正當事主二人打算離開,經理卻再問:「要唔要日本師傅出嚟?」事主誤以為指日本師傅會向他們道歉:「唔使,我話都未必關日本師傅事,是樓面嘅態度同安排嘅問題。」經理竟然回應:「我驚日本師傅唔開心喎!少咗兩個人。」事主即刻發火問:「係咪要我向佢道歉?」經理嘗試補鑊:「唔係,我意思係若果你哋走咗日本人冇機會道歉的話,佢會唔開心。」事主即場拒絕後,頭也不回地離開餐廳。
峰迴路轉花生滿地 餐廳電郵致歉
事發兩日後,事主收到餐廳的致歉電郵,著手安排退款及免費用餐,「電郵用字措辭都客氣恰當,但係我唔會過分褒揚,因為我覺得呢個先係佢哋應有嘅服務態度,若果當日樓面經理能夠以呢種態度去處理問題,就唔會演變成後面嘅事情。」怒極的事主更在群組發文,提醒網友免得中伏,「呢種倚仗自己有啲名氣不可一世,好似需要你去乞求佢去食飯嘅餐廳,大家鍾意的話,繼續幫襯,我祝佢生意興隆,老闆請多幾個呢啲夥記。」
帖文隨即引發網民熱烈討論,直指「高級餐廳要客人等45分鐘是完成不可接受的事」、「等15分鐘已要求退款」,怒罵經理的處理失當。或受壓於網上群情洶湧,餐廳將補鑊的免費飯,一口氣由12月提前到8月!
讚事主處理方法高質 事主:唔係想攞着數
不過經深思熟慮後,事主最後決定拒絕餐廳的免費邀請,「由頭到尾都唔係想攞乜嘢着數,我哋需要嘅係尊重同埋誠意……尊重係一個雙方嘅責任,餐廳作為服務提供方,對客人有應有嘅尊重係理所當然……希望餐廳真係做到虛心聆聽,雖然我都唔會再幫襯。」網民大讚事主處理方法「高質」,事主叫大家食花生的同時,面對所謂「神店」也要骨氣,「所謂「神店」,$3,000幾一位好似要去乞食咁。希望香港人唔好俾人睇死,攞啲骨氣出嚟,令呢啲既所謂「神店」唔好覺得自己不可一世,香港仲有好多有心嘅餐廳等緊我哋去支持!」